अस्पतालमा मास्कधारीलाई मात्र प्रवेशाज्ञा
मास्क नलगाउनेलाई प्रवेशद्वारबाटै फर्काइन्छ । नाकमुख छोपिने गरी कम्तीमा सर्जिकल मास्क लगाउनै पर्छ । तापक्रम जाँचपछि मात्रभित्र जान पाउँछन् । आउजाउ गर्नेलाई निगरानी गर्न सुरक्षा गार्डसहित तीन कर्मचारी तैनाथ छन् । कोरोना महामारीले विराटनगरस्थित कोसी अस्पतालभित्रको फेरिएको दृश्य हो यो ।
विराटनगर — मास्क नलगाउनेलाई प्रवेशद्वारबाटै फर्काइन्छ । नाकमुख छोपिने गरी कम्तीमा सर्जिकल मास्क लगाउनै पर्छ । तापक्रम जाँचपछि मात्रभित्र जान पाउँछन् । आउजाउ गर्नेलाई निगरानी गर्न सुरक्षा गार्डसहित तीन कर्मचारी तैनाथ छन् । कोरोना महामारीले विराटनगरस्थित कोसी अस्पतालभित्रको फेरिएको दृश्य हो यो ।लकडाउनमा समेत कहिल्यै बहिरंग सेवा बन्द नभएको यो अस्पतालमा सेवाग्राही, चिकित्सक एवं कर्मचारीले अनिवार्य रुपले मास्क लगाउनै पर्छ । ‘सरकारी अस्पताल भएकाले भीड हुनु स्वभाविक हो तर चिकित्सक एवं बिरामी कोरोना संक्रमित नहुने माहोलको निर्माणमा सकेसम्म ध्यान दिइरहेका छौं, ’ अस्पतालका मेडिकल सुपरिन्टेन्डेन्ट डा. चुमनलाल दासले कान्तिपुरसँग भने ।अस्पतालको यो कदमलाई सेवाग्राहीले पनि स्वागत गरिरहेका छन् । अस्पतालको वार्ड र विभागहरुमा मास्क नलगाउने भेटिन्‍न । पालो कुरेर बसिरहेका बिरामीको नाम बोलाउन खटिएका कर्मचारीले समेत उच्च सुरक्षा सतर्कता अपनाइरहेका छन् । ‘सबैलाई सही तरिकाले मास्क लगाएको देखेर अस्पतालभित्र पनि सुरक्षित महसुस गरिरहेका छौं,’ मोरङको धनपालथान गाउँपालिका–५ का सेवाग्राही युवा अभय कामतले भने,‘एउटा रोगको उपचार गराउन आउँदा अर्को रोग (कोभिड–१९) लिएर फर्कनु भएन ।’उक्त अस्पतालमा लकडाउन अघि दिनहुँ औसत २ हजार बिरामीको आउजाउ हुन्थ्यो । सार्वजनिक यातायात सञ्चालनमा नहुँदा दिनहुँ औसत १ हजार २ सय सेवाग्राही आएको अस्पतालले जनाएको छ ।बस र टेम्पोलगायतका सार्वजनिक यातायात नचले पनि मोटरसाइकल, साइकल, विद्युतीय रिक्सा र भ्यानमा महानगरवासी एवं वरिपरिका गाउँबासी अस्पताल पुगिरहेका छन् । जिल्लाभित्र भए पनि सार्वजनिक यातायात खुलेपछि सेवाग्राहीको संख्या बढ्दै जाने अस्पतालका सूचना अधिकारी विष्णुबहादुर बुढाथोकीले बताए । बसमा चढ्दा मास्कको प्रयोगमा अझ बढी ध्यान दिनुपर्ने उनले सुझाए ।अब दैनिक जीवनमा मास्क, सामाजिक दुरीको पालन र सरसफाइ पालनको विकल्प नभएको सचेत नागरिक समाजको बुझाइ छ । ‘कोरोनाको त्रास कायमै रहेको हुनाले हुनाले मास्क नलगाउनेसँग भरसक टाढै बसेर बोल्छु,’अस्पतालमा भेटिएका विराटनगर रानीकी सामााजिक कार्यकर्ता गीता महतोले भनिन् । उनले अब मास्क पहिरनु सामाजिक प्रतिष्ठाको विषय एवं असल नागरिकको पहिचान भएको बताइन् । ‘नलगाउनेलाई अशिक्षित,असभ्य, अनौठो र मूर्ख भनेर हेरिन्छ,’ महतोले भनिन् ।लकडाउनको सुरुवाती दिनमा बिरामी र उनीहरुका आफन्तलाई सम्झाउन निकै चुनौतीपूर्ण रहेको अस्पतालको मुख्यद्वारमा खटिएका सुरक्षागार्ड आइतबहादुर लिम्बूले अनुभव सुनाए । ‘पहिले सयमा १० जनाले मात्र मास्क लगाउँथे, अहिले ९९ सयले लगाउँछन्,’ उनले भने ।सचेत नागरिकका कारणले यस्तो महासंकटमा पनि निरन्तर सेवा दिन सकेको अस्पतालका वरिष्ठ दन्त चिकित्सक सुधीर श्रेष्ठले बताए । ‘अहिलेको बेलामा हामीले मात्र बिरामीको ख्याल राखेर भएन, उहाँहरुले पनि हाम्रो स्वास्थ्यको बारेमा सोच्‍नुपर्‍यो,’ उनले भने,‘कतैबाट लापरबाही हुन भएन ।’मुख्यतः मोरङ,सुनसरी र झापाबासी आइपुग्‍ने यो अस्पतालमा सबैलाई कोरोना मुक्त राख्‍न पूर्वसावधानीका व्यावहारिक उपायहरु अवलम्बन गरिरहेको मेसु डा.दासले बताए ।‘शरीरमा लुगा झै मास्क जरुरी छ भनेर बिरामीलाई बुझाइरहेका छौं,’ उनले भने,‘सामाजिक दूरी र सरसफाइ बारेमा प्रभावकारी सन्देश दिने प्रयास गरिरहेका छौं ।’ मास्क नलगाई अस्पताल आउने तथा मास्क लगाउन नमान्‍नेलाई सदृश्य बुझाउन छुट्टै परामर्श कक्ष राख्‍ने योजनामा समेत रहेको डा.दासले बताए ।